Actualització dades COVID a Carcaixent
25 de febrer de 2021

Carcaixent

En la reunió setmanal que el Departament de Salut i a la que ha assistit la regidora de Salut, Teresa Oliver, s’han actualitzat les dades de la comarca en la que continua la baixada progressiva de casos a la localitat. Tot i la provisionalitat de les dades, a Carcaixent a data de 24 febrer hi han 14 casos actius (front els 48 de fa una setmana), que situen la incidència en 69 casos per 100.000 habitants. Des de Salut Pública s’ha insistit que, encara que la tendència és positiva i ha baixat la pressió hospitalària, s’ha de seguir mantenint la precaució per no pegar passos enrere.

Respecte al procés de vacunació, esta setmana s’ha continuat amb la vacunació de les persones majors de 85 anys al CIM i persones amb dependència, que sumarien al voltant de 200 persones. Per poder dur-la a terme s’ha comptat amb la col·laboració de voluntaris de Protecció Civil i Creu Roja que han ajudat a que es desenvolupara la vacunació de manera àgil i segura.

Actualització dades SIP

Igual que succeïra amb la primera tanda de la setmana passada, Sanitat elabora els llistats de les persones a les quals els correspon vacunar-se en esta nova fase i els proporciona als Centres de Salut de cada municipi per a que contacten amb les persones que figuren en ells. Per a poder fer-ho correctament, és molt important que els veïns i veïnes tinguen actualitzat el número de telèfon en la seua targeta SIP amb la finalitat de facilitar esta tasca.

Es pot fer a través de dues vies. Una possibilitat és telefonar al centre de salut que tinguem assignat per a facilitar-lo, tot i que també es pot fer el tràmit per Internet, a través d'un senzill formulari que ens demana el contacte telefònic i el correu electrònic. Les dades de la SIP, la targeta sanitària, s'actualitzen en el mateix moment. Esta és la via oficial per a rebre la vacuna contra la Covid-19 i no comporta cap despesa.Per a acudir a la vacunació cal esperar la cita telefònica del personal sanitari per a concertar el dia i l'hora.